A Tanács (97/396/IB) együttes fellépése

(1997. június 16.)

az Európai Unióról szóló szerződés K. 3. cikke alapján,

az új szintetikus kábítószerekre vonatkozó információcseréről, kockázatértékelésről és ellenőrzésről

(97/396/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel Hollandia kezdeményezésére,

tudomásul véve, hogy a dublini Európai Tanács 1996. december 13–14-én üdvözölte a kábítószerekről szóló helyzetjelentést és támogatta a jelentésben szereplő fellépést, beleértve a szintetikus kábítószerek problémájának három szinten, nevezetesen a jogalkotás szintjén, az előállítás és kereskedelem elleni gyakorlati együttműködés szintjén és a nemzetközi együttműködés szintjén történő kezelésére vonatkozó javaslatot,

hivatkozva az Európai Unióról szóló szerződés K.3. cikke alapján az Európai Unió tagállamainak a kábítószer-függőség elleni küzdelemmel, valamint a tiltott kábítószer-kereskedelem megelőzésével és az ellene folytatott küzdelemmel kapcsolatos jogszabályainak és gyakorlatainak közelítéséről szóló, 1996. december 17-i 96/750/IB tanácsi együttes fellépésre [1],

hivatkozva különösen a fenti együttes fellépés 5. cikkére, amely előírja, hogy a tagállamok próbáljanak meg a szükséges mértékben egy irányba mutató jogszabályokat kidolgozni a jogalapok megteremtése, illetve a joghézagok kitöltése végett a szintetikus drogok tekintetében. Különösen támogatják egy gyors információs rendszer létrehozását, amely lehetővé teszi az ilyen kábítószerek betiltandó anyagként való azonosítását egy adott tagállamban bárhol történő megjelenésekor,

figyelembe véve, hogy a szintetikus kábítószerek előállításában rejlő sajátos veszélyek miatt a tagállamok gyors fellépésére van szükség,

figyelembe véve, hogy amennyiben az új szintetikus kábítószerek nem állnak minden tagállamban a büntetőjog hatálya alatt, problémák merülhetnek fel a tagállamok igazságügyi hatóságai és a bűnüldözési szolgálatok közti nemzetközi együttműködés terén, mivel a szóban forgó bűncselekmény vagy bűncselekmények nem egyformán büntethetők a megkereső és a megkeresett állam jogszabályai alapján,

figyelembe véve, hogy az említett együttes fellépés elfogadása óta felvett jegyzékből az a következtetés vonható le, hogy az új szintetikus kábítószerek megjelentek a tagállamokban,

figyelembe véve, hogy közös cselekvés csak az új szintetikus kábítószerek felbukkanására vonatkozó megbízható információk és az új szintetikus kábítószerek használata által okozott kockázatok szakértői értékelése, illetve e kábítószerek ellenőrzés alá vonásának következtetései alapján tehetők,

figyelembe véve, hogy ezért olyan közös mechanizmust kell létrehozni, amely a szükséges intézkedések meghozatala vagy az új szintetikus kábítószerek ellenőrzésének bevezetése terén a tagállamokban felbukkanó új szintetikus kábítószerekre vonatkozó információk gyors cseréje és azok kockázatainak közös értékelése alapján lehetővé teszi az eredményes intézkedést,

az Európai Közösség hatáskörének sérelme nélkül,

ELFOGADTA EZT AZ EGYÜTTES FELLÉPÉST:

1. cikk

Cél

Ennek az együttes fellépésnek a célja az új szintetikus kábítószerekkel és azok kockázatainak értékelésével kapcsolatos gyors információcserére szolgáló mechanizmus létrehozása, hogy lehetővé váljon a tagállamokban a pszichotróp anyagok ellenőrzésére szolgáló intézkedéseknek az új szintetikus kábítószerekre való alkalmazása. Ezt a mechanizmust a következőkben meghatározott eljárással összhangban együttesen hajtják végre.

2. cikk

Alkalmazási kör

Ez az együttes fellépés azokra az új szintetikus kábítószerekre vonatkozik, amelyek jelenleg nem szerepelnek az Egyesült Nemzetek Szervezetének pszichotróp anyagokról szóló, 1971. évi egyezményének jegyzékeiben, és amelyek hasonló fenyegetést jelentenek a közegészségügyre, mint a fenti egyezmény I. és II. jegyzékében szereplő anyagok, és korlátozott gyógyászati értékkel bírnak. Az együttes fellépés a prekurzoroktól különböző végtermékekre vonatkozik, amely prekurzorokkal kapcsolatban az egyes anyagok kábítószerek és pszichotróp anyagok tiltott előállítására való felhasználásának megakadályozására irányuló intézkedések megállapításáról szóló, 1990. december 13-i 3677/90/EGK tanácsi rendelet [2], illetve a kábítószerek és pszichotróp anyagok tiltott előállítása során felhasznált egyes anyagok gyártásáról és forgalomba hozataláról szóló, 1992. december 14-i 92/109/EGK tanácsi irányelv [3] közösségi szabályozást állapít meg.

3. cikk

Információcsere

(1) Minden tagállam biztosítja, hogy az Europol nemzeti egysége és a Reitox hálózati képviselője információkat szolgáltasson a Kábítószer és a Kábítószer-függőség Európai Megfigyelőközpontjának (EMCDDA) Europol Kábítószeregysége (EDU) számára az új szintetikus kábítószerek előállításáról, kereskedelméről, illetve felhasználásáról, figyelembe véve a két szervezet megfelelő hatáskörét. Az EDU és az EMCDDA gyűjtik a kapott információkat, és megfelelő módon, késedelem nélkül megküldik egymásnak, valamint a tagállamok Europol nemzeti egységeinek és a Reitox hálózati képviselőinek, a Bizottságnak és az Európai Gyógyszerértékelő Ügynökségnek.

(2) Az (1) bekezdésben említett információ a következőket tartalmazza:

a) - kémiai és fizikai leírás, beleértve az új szintetikus kábítószer ismert nevét,

- az új szintetikus kábítószer előfordulásának gyakoriságára, körülményeire és/vagy mennyiségére vonatkozó információ,

- az új szintetikus kábítószerre jellemző lehetséges kockázatok első jelei,

és amennyiben lehetséges:

b) - a kémiai prekurzorokra vonatkozó információ,

- az új szintetikus kábítószer pszichotróp anyagként történő igazolt és várt felhasználási módjára és körére vonatkozó információ,

- az új szintetikus kábítószer egyéb felhasználására és annak mértékére vonatkozó információ,

- az új szintetikus kábítószer felhasználásának kockázataira vonatkozó további információk, beleértve az egészségügyi és társadalmi kockázatokat.

4. cikk

Kockázatértékelés

(1) A tagállamok vagy a Bizottság kérelmére az EMCDDA a Tudományos Bizottság égisze alatt összehív egy, a tagállamok által kijelölt szakértőkkel kibővített különleges értekezletet, amelyre meghívják a Bizottság, az EDU és Európai Gyógyszerértékelő Ügynökség képviselőit.

Ez a bizottság értékeli a lehetséges kockázatokat, beleértve az új szintetikus kábítószer használatával és kereskedelmével okozott egészségügyi és társadalmi kockázatokat, illetve a betiltás esetleges következményeit.

(2) A kockázatértékelés a tagállamok, a Bizottság, az EMCDDA, az Európai Gyógyszerértékelő Ügynökség EDU-ja által szolgáltatott információ alapján és az összes olyan tényező figyelembevételével történik, amely az Egyesült Nemzetek Szervezetének pszichotróp anyagokról szóló, 1971. évi egyezménye alapján indokolja egy anyagnak a nemzetközi ellenőrzés alá helyezését.

(3) A kockázatértékelés befejezésekor jelentés készül a megállapításokról. A jelentésben minden szempont szerepel. Az ezekre a szempontokra vonatkozó összes véleménynek tükröződnie kell a jelentésben.

5. cikk

A meghatározott új szintetikus kábítószerek ellenőrzés alá vonására vonatkozó eljárás

(1) A Tanács, a 4 cikk (1) bekezdése szerinti kockázatértékelés eredményeiről szóló jelentés elkészültétől számított egy hónapon belül benyújtandó indítvány alapján, a Szerződés K.3. cikke (2) bekezdésének b) pontjával összhangban egyhangúlag határozatot fogadhat el, amelyben megállapítja, hogy mely új szintetikus kábítószert vagy kábítószereket kell ellenőrzés alá vonni.

Amennyiben a Bizottság úgy ítéli meg, hogy nincs szükség az új szintetikus kábítószer vagy kábítószerek ellenőrzés alá vonására vonatkozó indítvány benyújtására, jelentést nyújt be a Tanácshoz, amelyben megindokolja véleményét.

A tagállamok, a Tanács határozatával összhangban, a határozat által meghatározott időn belül vállalják ezen új szintetikus kábítószerek ellenőrzés és büntetőjogi szankciók alá vonásához szükséges intézkedések nemzeti jogukkal összhangban történő meghozatalát, az Egyesült Nemzetek Szervezetének pszichotróp anyagokról szóló, 1971. évi egyezményéből származó, az egyezmény I. és II. jegyzékében szereplő anyagok tekintetében fennálló kötelezettségeiknek megfelelő jogszabályaikban előírtak szerint.

(2) Ez az együttes fellépés nem akadályozza meg a tagállamokat abban, hogy a területükön olyan nemzeti ellenőrzési intézkedést tartsanak fent vagy vezessenek be, amelyet szükségesnek tartanak az új szintetikus kábítószer azonosítását követően.

(3) Az elnökség minden évben jelentést nyújt be a Tanácshoz a Tanács által az (1) bekezdés alapján elfogadott határozat végrehajtásáról.

6. cikk

Kihirdetés és hatálybalépés

Ezt az együttes fellépést a Hivatalos Lapban ki kell hirdetni.

Ez az együttes fellépés kihirdetésének napján lép hatályba.

Kelt Luxembourgban, 1997. június 16-án.

a Tanács részéről

az elnök

H. Van Mierlo

[1] HL L 342., 1996.12.31., 6. o.

[2] HL L 357., 1990.12.20., 1. o. A legutóbb a 3769/92/EGK bizottsági rendelettel (HL L 383., 1992.12.29., 17. o.) módosított rendelet.

[3] HL L 370., 1992.12.19., 76. o. A 93/46/EGK irányelvvel (HL L 159., 1993.7.1., 134. o.) módosított irányelv.

--------------------------------------------------